b"\n_START_ARTICLE_\nTerrier gal\xc2\xb7l\xc3\xa8s\n_START_SECTION_\nHist\xc3\xb2ria\n_START_PARAGRAPH_\nPossiblement l'ancestre directe del terrier gal\xc2\xb7l\xc3\xa8s va ser l'antic terrier negre i foc de p\xc3\xa8l dur que era molt popular a Gran Bretanya durant els segles XVIII i XIX. A finals del segle XVIII ja hi havia una varietat de terrier molt ben definida al nord de Gal\xc2\xb7les, que era usada per ca\xc3\xa7ar ll\xc3\xbadrigues, guineus i teixons._NEWLINE_Eventualment, aquesta varietat de gossos terriers es va arribar a con\xc3\xa8ixer amb el nom de Welsh terrier, o com la coneixem en catal\xc3\xa0: terrier gal\xc2\xb7l\xc3\xa8s. La ra\xc3\xa7a va ser reconeguda el 1886 pel Kennel Club angl\xc3\xa8s, per\xc3\xb2 encara es va creuar amb el Fox terrier de p\xc3\xa8l dur per donar-li una aparen\xc3\xa7a m\xc3\xa9s estilitzada que la que tenia, arribant a obtenir un gos semblant al terrier d'Airedale per\xc3\xb2 de mida petita._NEWLINE_Actualment el terrier de Gal\xc2\xb7les \xc3\xa9s principalment un gos de companyia, encara que no \xc3\xa9s molt popular fora del seu lloc d'origen. Tamb\xc3\xa9 apareix amb certa freq\xc3\xbc\xc3\xa8ncia en exposicions canines europees.\n_START_SECTION_\nDescripci\xc3\xb3\n_START_PARAGRAPH_\nAquest terrier \xc3\xa9s un gos de poca al\xc3\xa7ada i de constituci\xc3\xb3 quadrada. \xc3\x89s a dir que la longitud del seu cos \xc3\xa9s similar a l'al\xc3\xa7ada a la creu. \xc3\x89s un gos fort per la seva grand\xc3\xa0ria i t\xc3\xa9 una gran eleg\xc3\xa0ncia._NEWLINE_El cap \xc3\xa9s moderadament ample i el musell \xc3\xa9s de mitjana longitud. El nas \xc3\xa9s negre. Els petits i foscos ulls del terrier gal\xc2\xb7l\xc3\xa8s mostren una expressi\xc3\xb3 alegre, intr\xc3\xa8pida i valenta, per\xc3\xb2 no agressiva. Les orelles s\xc3\xb3n petites, triangulars i d'inserci\xc3\xb3 alta._NEWLINE_La cua \xc3\xa9s de port erecte per\xc3\xb2 mai corbada sobre el dors. Tradicionalment s'amputa aproximadament un ter\xc3\xa7 de la cua als tres o quatre dies del naixement, per\xc3\xb2 actualment aquesta pr\xc3\xa0ctica s'ha prohibit en alguns pa\xc3\xafsos. L'est\xc3\xa0ndard FCI de la ra\xc3\xa7a accepta les cues amputades._NEWLINE_El p\xc3\xa8l del terrier gal\xc2\xb7l\xc3\xa8s est\xc3\xa0 format per dues capes. Una interior, llanosa i densa, que l'a\xc3\xaflla del fred, i una altra exterior dura i brillant, que el protegeix de la pluja, el vent i les abrasions produ\xc3\xafdes per ar\xc3\xa7os, etc. Conv\xc3\xa9 raspallar el p\xc3\xa8l sovint. Tamb\xc3\xa9 se li sol tallar el p\xc3\xa8l, per donar-li la forma t\xc3\xadpica de la ra\xc3\xa7a. Un terrier gal\xc2\xb7l\xc3\xa8s ben cuidat deixa molt menys p\xc3\xa8l que un gos de gaireb\xc3\xa9 totes les altres races pel que s\xc3\xb3n gossos adequats per viure dins d'una casa, o amb persones que pateixin una lleu al\xc2\xb7l\xc3\xa8rgia al p\xc3\xa8l de gos. Els colors acceptats s\xc3\xb3n el negre i foc, o negre-gris\xc3\xb3s i foc.\n_START_SECTION_\nTemperament\n_START_PARAGRAPH_\nExtravertit, actiu, intel\xc2\xb7ligent i amigable, el terrier gal\xc2\xb7l\xc3\xa8s \xc3\xa9s un dels terriers m\xc3\xa9s tranquils i amb menys agressivitat. Tot i aix\xc3\xb2, segueix sent un gos de ca\xc3\xa7a amb molta energia i que desborda coratge._NEWLINE__NEWLINE_Aquest gos \xc3\xa9s reservat amb els estranys, per\xc3\xb2 pot ser molt m\xc3\xa9s amigable que els altres terriers si \xc3\xa9s que ha rebut la socialitzaci\xc3\xb3 adequada. De qualsevol manera, tendeix a ser molt amigable amb la seva fam\xc3\xadlia i especialment amb els nens a qui els t\xc3\xa9 molta paci\xc3\xa8ncia. Amb els gossos tendeix a ser menys agressiu que altres terriers per\xc3\xb2 no arriba a ser un gos molt sociable, i tendeix a barallar-se amb altres de la seva esp\xc3\xa8cie. De la mateixa manera, el seu impuls de presa \xc3\xa9s menor que el d'altres races del grup, per\xc3\xb2 tot i aix\xc3\xad tendeix a perseguir i matar animals petits. _NEWLINE_\xc3\x89s important socialitzar des de cadell al terrier gal\xc2\xb7l\xc3\xa8s perqu\xc3\xa8 tingui una conviv\xc3\xa8ncia m\xc3\xa9s f\xc3\xa0cil, tant amb persones com amb gossos i altres animals._NEWLINE_En ser gossos molt intel\xc2\xb7ligents, els terriers de Gal\xc2\xb7les aprenen amb facilitat. Aix\xc3\xad, l'ensinistrament d'aquests gossos \xc3\xa9s agradable, per\xc3\xb2 cal saber diversificar els exercicis perqu\xc3\xa8 sigui divertit. En cas contrari, els terriers gal\xc2\xb7lesos s'avorreixen i busquen altres ocupacions. \xc3\x89s recomanable emprar variants de l'ensinistrament en positiu, com ara l'ensinistrament amb clicker, per aprofitar al m\xc3\xa0xim el potencial d'aquests gossos._NEWLINE_Entre els problemes comuns de comportament en aquesta ra\xc3\xa7a es troben els lladrucs excessius i el cavar al jard\xc3\xad. A m\xc3\xa9s, per descomptat, una certa tend\xc3\xa8ncia a l'agressivitat cap a altres gossos. No obstant aix\xc3\xb2, amb l'ensinistrament adequat i donant-li al gos suficient activitat f\xc3\xadsica i mental, es poden evitar o reduir en gran manera aquests problemes._NEWLINE_Pel seu car\xc3\xa0cter amist\xc3\xb3s envers els seus i la seva divertida personalitat, el terrier gal\xc2\xb7l\xc3\xa8s pot ser una excel\xc2\xb7lent mascota per a persones que gaudeixen activitats a l'aire lliure i als que no els molesten els lladrucs.\n_START_SECTION_\nSalut\n_START_PARAGRAPH_\nEl cos del terrier gal\xc2\xb7l\xc3\xa8s \xc3\xa9s normal i saludable de manera que el f\xc3\xadsic \xc3\xa9s resistent i durador. Alguns estudis han suggerit una predisposici\xc3\xb3 gen\xc3\xa8tica forta, de manera concloent. Un terrier gal\xc2\xb7l\xc3\xa8s sa viuria al voltant de 12 a 13 anys de mitjana i es mant\xc3\xa9 actiu i alerta fins a una edat avan\xc3\xa7ada si est\xc3\xa0 ben cuidat i saludable."